‎Ronell Bezuidenhout: Daaglikse meditasie-potgooi en Veelkleurig-onderhoude on Apple Podcasts
Luister na daaglikse potgooie met geloofsnadenke deur die teoloog en leraar, dr. Ronell Bezuidenhout. Jy kan beslis verwag om uitgedaag te word. Ronell se fokus is om "hoop" deur haar boodskappe bring. Die bedoeling daarvan is om jou te inspireer om elke dag bruisend aan te pak. Die kort potgooie word elke oggend vroeg gelaai. Luister op jou selfoon of enige rekenaar: dalk saam met jou oggendkoffie, op pad skool of werk toe, of selfs as jy net rustig in die natuur wil asemskep. Ronell sê sy skryf nie "dagstukkies" nie; sy bied daaglikse toerusting wat jou uitdaag om die "vaste kos" van geloof te verteer. "Die lewe is vir niemand maklik nie, maar dit hoef ook nie te wees nie! Jy het altyd 'n keuse hoe jy die lewe benader." Hierdie meditasies wil jou help met daardie daaglikse keuses. Ronell is een van die eerste vroue-predikante van die NG Kerk. Haar beroepsroete het haar via Port Elizabeth (1990-2003) en Johannesburg (2003-2018) tot na die kusdorpie, Groot-Brakrivier, gebring, waar sy nou by 'n Lutherse gemeente in Rondevleihoogte betrokke is. Sy is 'n gevestigde skrywer, wat oorwegend aandag gee aan die interpretasie van antieke geloofsgewoontes vir moderne, besige mense. Vele boeke het al uit haar pen gekom. Sy bedryf 'n groeiende digitale bediening, reis landswyd as gasprediker, retraite-aanbieder en geleentheidspreker en as 'n geloofsbegeleier ondersteun sy selfs mense buite Suid-Afrika.
Ronell Bezuidenhout: Daaglikse meditasie-potgooi en Veelkleurig-onderhoude Ronell Bezuidenhout
Dag 5 van meditasie-reeks #WeesWys
"Die vrees van die Here is die beginsel van die kennis" (Spr 1:7 – 1953 vertaling).
Die eerste nege hoofstukke van die Spreukeboek is 'n inleiding wat uit lang gesprekke tussen 'n pa met sy seun bestaan – amper soos daardie wat 'n mens laatnag langs die viswater het. Daarna (vanaf hf 10-29) volg die brokkies eensin-spreuke, of wyshede wat soos "los pitjies kos" langs die pad val. Die laaste gedeelte (hoofstuk 30-31) het weer langer gesprekke, asook 'n akroestiese gedig ('n gedig waar elke sinnetjie met 'n letter van die alfabet begin).
In hierdie reeks fokus ons soms op die los stukkie pitkos, ander dae besoek ons weer die boek se inleiding. Dwarsdeur die boek is daar 'n "goue draad" wat elke spreuk aan mekaar vashou. Ja, daar is so 'n draad: die teksvers van die dag is daardie draad. Hier is dit weer, "Die beginsel van die wysheid is die vrees van die HERE" (9:10 - 1953). Jy mag dalk wonder, waarom gebruik jonger vertalings nie meer hierdie begrip, "vrees van die Here", nie? Waarskynlik omdat ons aan vrees as negatief dink en dit is nie die bedoeling nie! Nee, dan lees 'n mens dit verkeerd: dit is nie "vrees vir die Here" nie, dit is "vrees van die Here"!
Om gevul te wees met die vrees van die Here is om gevul te wees met die heilige verwondering oor die wese van God. Om die Here te dien beteken daarom om 'n heilige lewenswandel te hê. "Wees heilig want Ek, die Here julle God, is heilig" (Lev 19:2; 1 Pet 1:16). Dan verstaan jy wat Albert Martin bedoel het met sy woorde: "Een van die akkurate metings van ware geestelike groei is die mate waartoe mens toeneem om in die vrees van God te wandel."
GEBED: Dankie dat ek nie vir U bang hoef te wees nie, my Heilige God!
POTGOOIE: Jy kan die dagstukkies van die #WeesWys-reeks daagliks ook op alle bekende potgooi-platforms luister. Vir meer inligting: https://ronellbezuidenhout.buzzsprout.com/
MUSIEK: Op Dag 5 van #WeesWys kyk ons na die liriekvideo van "Wisdom Song" deur
Laura Woodley Osman.
Above all else please guard your heart
For out of your heart flow the issues of life
It matters how you spend your time
A narrow way only few find
Meditate on God's word in the day in the night
You'll know blessings of every kind
Dag 4 van meditasie-reeks #WeesWys
"Wie sy mond en sy tong in toom hou, hou hom uit gevaar." (Spr 21:23)
"Tel jou seëninge, tel hul een vir een" - só klink die Hallelujaliedjie, maar dalk moet daar nog 'n versie gesing word: tel jou woorde, tel hul een vir een. Waarom is dit sulke wyse raad? Omdat jy nie kan luister en gelyktydig praat nie! Omdat jy nie woorde wat reeds gepraat is ongedaan maak nie.
'n Vriendin van my is 'n paar jaar gelede gediagnoseer met stembandverlamming. Vir etlike maande was haar enigste kommunikasiemiddel 'n potlood en papier. Nadat sy haar stem langsamerhand weer teruggekry het, het ek eendag gevra wat sy uit die hele ervaring geleer het? Haar antwoord was kosbaar: "Omdat dit so tydrowend was om 'n boodskap uit te skryf, het ek later besef ek hoef nie oor alles 'n sê te hê nie. Tweedens: Omdat ek net met 'n drukkie vir my mense kon wys dat ek hulle liefhet, is dit nou my grootste voorreg om dit te kan wys én sê. Nou sê ek selfs vir die werkers by die winkels dat ek vir hulle omgee – want ek doen. En ja, ek het nooit voorheen besef hoe belangrik stilte regtig is om te hoor nie. As my kind nou met my praat, hou ek op en lúíster behoorlik. Ek wil nooit sommer net weer praat nie, want praat is kosbaar!"
'n Wyse mens leer uit die wysheidsliteratuur dat jou luistervaardighede (die gevolg van stilbly) waarskynlik 'n groter geskenk vir die samelewing is as jou opinie. Dit is nie dat jy nie 'n opinie moet hê nie, maar dit is dat jy iemand anders ook 'n opinie moet gun. Onthou maar: gespitste ore bereik veel meer as 'n gespitste tong.
GEBED: Here, leer my om te luister; leer my om die krag van woorde te eerbiedig.
MUSIEK: Op Dag 4 van #WeesWys kyk ons na die liriekvideo van "I'm Listening" deur Chris McClarney saam met Hollyn.
Dag 3 van meditasie-reeks #WeesWys
"'n Kalm hart gee lewe aan die liggaam" (Spr 14:30a – Direkte Vertaling)
Wysheid is nie 'n abstrakte beginsel nie; dit gaan oor die alledaagse lewe. Daarom sou ons, in die plek van wysheid, ook bloot kon praat van lewensvaardigheid.
Kan jy onthou hoe jy leer motor bestuur het: eers het jy dopgehou, later het pa of ma jou agter die stuurwiel laat inklim. Nog voor die motor aangeskakel is, was daar 'n paar beginsels van veiligheid wat – herhalend – beklemtoon is. Ek onthou hoe skrikkerig ek was; stadig vorentoe gery, die motor gestol, weer probeer, ruk-ruk weggetrek, en geleidelik, algaande … En vandag is motorbestuur 'n ingeoefende vaardigheid.
Dink aan die wyse leermeester van die Spreukeboek is 'n pa of ma wat langs jou in die motor kom sit en jou wil leer om die lewe te bestuur. Een van die heel eerste lesse gaan oor die beskerming van jou hart. Dit is amper soos die veiligheidsgordel wat jy aansit, nog voordat jy die motor aanskakel. Tog, so lyk dit vir my, as dit die een lewensvaardigheid waarmee baie mense sukkel – ek inkluis. 'n Onstuimige hart ontneem jou van lewenskalmte. En hoe laat ons onsself nie op loop neem deur 'n onstuimige gemoed nie! G'n wonder Spr 4:23 sê, "wees veral versigtig met wat in jou hart omgaan, want dit bepaal jou hele lewe."
Die hart, vir die Hebreërs, was die setel van alles wat jou 'n mens gemaak het: met jou hart voel jy; dink jy. Waarvan die hart vol is, daarvan loop die mond oor! Die ironie is dat ons ons eie gemoedstoestand kan kies. Daarom is een van die eerste lewensvaardighede wat ons moet leer juis dat ons ons hart (en ons gedagtes) moet bewaar! Die vraag is of ons dit doen?
GEBED: Soos Dawid bid ek ook, "Deurgrond my hart, Here. Toets my…"
MUSIEK: Op Dag 3 van #WeesWys luister ons na "Die Woonplek Van Die Wysheid" deur die Camarata-koor van die Universiteit van Pretoria, geskryf deur Chris Lamprecht.
Dag 2 van meditasie-reeks #WeesWys
"Iemand wat nederig is en respek het vir die Here, kry rykdom, eer en lewe.…" (Spr 22:4)
Ook Job het geleer dat mense wat die Here dien die wyse mense onder ons is. Hy brei verder uit: "om die kwaad te vermy, dit is insig" (Job 28:28). As wysheid die vermoë is om met 'n goddelike perspektief na die lewe te kyk, het Job dit veral nodig gehad! Die lewe het Job behoorlik deur die meule gestuur! So, "waar word wysheid gevind, en waar is die woonplek van insig," wil Job weet (28:12). As dit so moeilik is om wysheid te bekom, is dit seker logies dat wysheid op die "moeilikste plekke" gesoek moet word.
Ek het op die Vrystaatse Goudvelde groot geword – daar ken 'n mens die swaar lewe van mynwerkers, vol risiko's van rondstortings; asbestos-siekte; gehoorverlies a.g.v. ewige geraas. Dít om klip en rots te myn! As jy soveel moeite doen om goud te bekom; wat is wysheid werd as "goud kan dit nie koop nie…" (Job 28:15). Waar dan moet jy gaan? En dit ontdek Job: "Net God weet hoe die pad daarheen loop, net Hy ken die woonplek van die wysheid" (v23).
Om te dink dat die blyplek van hierdie waardevolste van waardevolle in die mens gevind sal word! Maar nie enige mens nie; net die mens wat die Here dien en die kwaad vermy (aldus v25). In wêreldse standaarde is dit dwaasheid – waar sien jy die eenvoudigste mens en die een met aansien word oor dieselfde kam geskeer! Tog, dit leer ons later in die Nuwe Testament ook: "wat vir die wêreld die onsin van God is, is groter wysheid as die wysheid van mense…" (1 Kor 1:25). God werk anders as wat ons ooit sal verwag - by God kry die nederige altyd rykdom!
GEBED: Here, leer my nie met die wêreld se standaarde die lewe te evalueer nie, maar met U standaarde.
MUSIEK: Op Dag 2 van #WeesWys luister ons na die Grammy-bekroonde Tamela Mann se vrystelling van 'n pragtige nuwe enkelsnit, "Superheroes Prayer". Die ballade, grasieus uitgevoer saam met mede-vokale kragstem Yolanda Adams, is geskryf en vervaardig deur bekroonde Kirk Franklin.
"So dikwels soek ons na iets, iemand, om ons te help en ons hoop te gee, en nie te besef waarna ons soek nie, was nog altyd daar," sê Tamela Mann. "God is ons hulp en hoop, en Hy is altyd beskikbaar vir ons. Hy is die uiteindelike Superheld."
Dag 1 van meditasie-reeks #WeesWys
"Die woorde van wyse mense maak kennis iets begeerliks" (Spr 9:2)
Niks in die lewe – behalwe genade – val in jou skoot nie. Om 'n gelukkige huwelik te hê vra harde werk; om 'n suksesvolle besigheid op die been te bring vra matelose opoffering; om 'n goeie verhouding met jou kind te hê, vra toewyding. Net soos met geduld word 'n mens nie met wysheid gebore nie; jy leer by ander wyse mense hoe om wys te wees. As jy wysheid kortkom, so leer Jakobus, dan moet jy daarvoor bid en God sal dit vir jou gee (Jak 1:5). Maar, selfs om te bid, vra 'n doelbewuste keuse en toewyding.
Wysheid – vir my – is 'n ingeoefende gawe om vanuit God se perspektief na omstandighede te kyk. Soos Paulus in Rom 12:1-2 sê, net mense wat hulself "as lewende en heilige offers" aan God gee, sal mense se denke sal vernuwe word. Eers "dan sal julle ook kan onderskei wat die wil van God is, wat vir Hom goed en aanneemlik en volmaak is." Wysheid is 'n sekere onderskeidingsvermoë – en Fil 2:9-10 leer dat jou daarvoor liefde moet hê wat "toeneem in begrip en fyn aanvoeling, sodat julle die dinge sal kan onderskei waarop dit werklik aankom."
Met die Bybel as ons riglyn; die lewe as ons leerskool; medegelowiges as rolmodelle, en die Heilige Gees as Helper, het ons álles wat nodig is om wysheid te bekom.
Wysheid, so leer die Bybel "begin by die dien van die Here" (Spr 9:10). Wysheid loop dus hand-aan-hand met gehoorsaamheid aan die wil van God. Geloof in (en gehoorsaamheid aan) God is dus die beginpunt van wysheid, maar dit is dan weer wysheid wat die vrugbare grond bied waarin ons geloof in God kan floreer.
Mag wysheid soos 'n boom groei, sodat die skadu daarvan vir ander begeerlik sal word.
GEBED: Here, ek wil vanuit U perspektief na die lewe kyk … leer my daarom om U te dien!
MUSIEK: Op Dag 1 van #WeesWys kyk ons na die liriekvideo van die lied "Perfect Wisdom of Our God" deur Keith en Kristyn Getty.
Keith en Kristyn Getty is vooraanstaande moderne gesangskrywers in die wêreld, met 'n ongelooflike katalogus van liedjies wat regoor die wêreld gesing word, insluitend die bekende gesang, "In Christ Alone". Gebore in Noord-Ierland en gebaseer in Nashville, is hulle multi-bekroonde kunstenaars met Keith wat die eerste musikant van die moderne era is wat die Ridderlike Orde van koningin Elizabeth II ontvang het vir diens aan musiek en gesangeskryf.
Dag 30 van Meditasie-reeks #Brandpunt
Dertig dae gelede het ons hierdie reeks begin met die herinnering dat ons "vrye toegang het tot 'n kragbron wat met 'n sterk stroom - ononderbroke - vloei waarby ons mag inprop. 'n Kragbron direk uit God se hand! 'n Brandpunt wat die gloed van God kan laat skyn."
Met Jesus se hemelvaart het Hy (in Hand 1:9) beloof, "Julle sal 'KRAG' ontvang wanneer die Heilige Gees oor julle kom". Onbeperk. Vrylik beskikbaar. Dit is ons geskenk. Intussen het Pinkster aangebreek. Die krag is oor ons uitgestort.
Vir jou en myself bid ek ook die woorde toe wat Paulus vir die gemeente in Kolossense gebid het: "Mag ons vrugte dra deur goeie werke en toeneem in die kennis van God. Mag God deur sy wonderbare krag (aan ons) alle sterkte gee om in alle omstandighede geduldig te volhard" (Kol 1:10-11). Dank God dat ons nie hierdie werk uit ons eie hoef te doen nie, maar dat dit juis God is wat "deur sy Gees uit die rykdom van sy heerlikheid aan ons die krag sal gee om innerlik sterk te word" (Ef 3:16.)
Baie dankie dat jy hierdie Pinksterreeks saam met my gevolg het. Mag die Gees van Wysheid ons met ons nuwe reeks bystaan wat van môre af die tema van wysheid voortsit.
GEBED: Kom, o Skepper Gees,
Kom in al U volheid.
Lei my in U waarheid;
Leer my van die Vader en Seun.
Wees U ook my Trooster.
Kom, o Skepper Gees.*
(* aangehaal uit die Liedboek No 23)
KUNS-INSPIRASIE: Ikoon deur onbekende skrywer, "Uitstorting van die Heilige Gees", 12de eeu, in die Nasionale Museum van Georgia.
POTGOOIE: Jy kan die dagstukkies van die #Brandpunt-reeks daagliks ook op alle bekende potgooi-platforms luister. Vir meer inligting: https://ronellbezuidenhout.buzzsprout.com/
MUSIEK: Paslik kyk ons op Dag 30 van #Brandpunt na Stefan Ebersohn se musiekvideo van "Kom, o Skepper Gees". Stefan, wat 'n musiekstudio bedryf in Polokwane, het verskeie ander verwerkings wat op YouTube en ander stromingsplatforms geluister kan word.